《题赵松雪桑落洲望庐山图》
明代·许恕

放旷北郭生，好作云水游。忆昔渡彭蠡，一棹夷犹桑落洲。

桑落之洲清且泚，水光摇摇山靡靡。沤前直与银河通，日出风生见金鲤。

东南五老之高峰，坐卧常对乎舟中。屏风九叠烂云锦，金阙照耀青芙蓉。

悬崖瀑布泻寒碧，玉龙倒挂三千尺。群仙鹄立紫霞里，思欲从之漱琼液。

是时卸帆野阴暮，水气空濛杂烟雾。乾坤多事逾十年，今之画图犹故步。

此图作者房山公，后来继之松雪翁。经营惨淡千万状，点缀毫末无遗踪。

房山松雪总萧瑟，远客无家空叹息。拔剑高歌行路难，落日寒云惨无色。

作者简介：许恕（公元？年至一三七四年）字如心，江阴人。生年不详，卒于明太祖洪武七年。至正中，荐授澄江书院山长，旋弃去。会天下已乱，乃遁迹卖药于海上，与山僧野人为侣。善自晦匿，罕相识者，故征召不之及。恕著有《北郭集》六卷，补遗一卷，（均《四库总目》）他的诗意沉郁，而音节高朗。